ไทยพาณิชย์คาดดอกเบี้ยปีนี้แตะ3.5%
บลจ.ไทยพาณิชย์ คาดดอกเบี้ยขยับแตะ 3.5% ปีนี้ แนะลงทุนกองตราสารหนี้ระยะสั้น ส่ง 4 กองทุนใหม่รองรับ
13 ก.ค. 2554

บลจ.ไทยพาณิชย์ คาดดอกเบี้ยขยับแตะ 3.5% ปีนี้ แนะลงทุนกองตราสารหนี้ระยะสั้น ส่ง 4 กองทุนใหม่รองรับ
นางโชติกา สวนานนท์  กรรมการผู้อำนวยการ  บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ทิศทางการลงทุนตราสารหนี้ในไตรมาส 3 ถึงปลายปี ยังเน้นลงทุนในตราสารหนี้ระยะสั้น เพื่อป้องกันความเสี่ยงของราคาที่ผันผวนไปตามทิศทางของอัตราดอกเบี้ยที่มีแนวโน้มปรับขึ้นต่อเนื่อง ซึ่งคาดว่าคณะกรรมการนโยบายการเงิน (กนง.) จะขึ้นอัตราดอกเบี้ยอีก 2 ครั้ง คือ 0.25-0.50% สำหรับการประชุมในเดือนก.ค. และส.ค.นี้ โดยอัตราดอกเบี้ยน่าจะอยู่ที่ 3.50% จากปัจจุบันอยู่ที่ 3.00% 
บริษัทยังคงนโยบายออกกองทุนตราสารหนี้ระยะสั้น 3 เดือน ถึง 1 ปี โดยจัดสินทรัพย์การลงทุนที่ผสมระหว่างพันธบัตรรัฐบาลและสถาบันการเงินทั้งในและต่างประเทศในสัดส่วนที่เหมาะสม ตลอดจนการลงทุนในตราสารหนี้ต่างประเทศ ซึ่งขณะนี้อยู่ระหว่างเสนอขายกองทุนพร้อมกัน 4 กองทุน มูลค่ารวม 2.3 หมื่นล้านบาท คาดให้ผลตอบแทน 3-3.70% ต่อปี  ลงทุนขั้นต่ำกองทุนละ 1 หมื่นบาท ตั้งแต่วันนี้จนถึงวันที่ 18 ก.ค.2554
กองทุนเปิดไทยพาณิชย์ตราสารหนี้ในประเทศ 3M6  อายุ 3 เดือน คาดผลตอบแทนประมาณ 3% ต่อปี กองทุนเปิดไทยพาณิชย์พันธบัตรรัฐบาล 6M97 อายุ 6 เดือน คาดผลตอบแทนประมาณ 3% ต่อปี 
นอกจากนี้กองทุนเปิดไทยพาณิชย์ตราสารหนี้ 6M26  อายุ 6 เดือน คาดผลตอบแทนประมาณ 3.40% ต่อปี  ลงทุนในพันธบัตรรัฐบาลไทย 22% พันธบัตรรัฐบาลเกาหลีใต้ 33% มีอันดับความน่าเชื่อถือ F1 (ฟิทช์) เงินฝากธนาคาร Bank of China (BOC) สาขามาเก๊า 25%  และเงินฝากธนาคาร China Construction Bank (CCB) 20%
สำหรับกองทุนเปิดไทยพาณิชย์ตราสารหนี้ต่างประเทศ 1Y7 อายุ 1 ปี คาดผลตอบแทนประมาณ 3.70% ต่อปี ลงทุนในตราสารหนี้ต่างประเทศ  คือ พันธบัตรรัฐบาลเกาหลีใต้ 55% เงินฝากธนาคาร Bank of China สาขามาเก๊า สัดส่วน 25% เงินฝากธนาคาร Union National Bankสัดส่วน 20%